Historia Europae
Historia Europae societates culturasque populorum tractat qui Europam a temporibus praehistoricis ad praesens habitant. Continens Europaea aevo neolithico aevoque migrationum Indoeuropaearum incursiones hominum ex regionibus orientalibus commutationesque culturae materiarumque magni momenti accepit. Aevum antiquitas classica usitate appellatum coepit cum civitates urbanae Graeciae antiquae ortae essent. Deinde Imperium Romanum in omnes oras Mediterraneas dominabatur. Occasus Imperii Romani Occidentalis anno 476 secundum historiographiam traditionalem fuit initium aevi medii. Renascentia scientiae, saeculo quarto decimo iniens, priscas doctrinas scientificas theologicasque provocavit. Reformatio ecclesias Protestantes plerumque in Germania, Scandinavia, et Anglia simul constituit. Post annum 1800 fere, conversio industrialis res florentes in Magna Britannia Europaque Occidentali magnopere efficit. Maximae potestates Europaeae colonias in plurimo Americae, Africae, Oceaniaeque, et in nonnullis terris Asianis deduxerunt. Saeculo vicensimo, primum et secundum bella mundana millionibus hominum necem intulerunt. Bellum frigidum in res geopoliticas Europaeas ab anno 1947 ad annum 1989 dominabatur.